El sistema de formació especialitzada mitjançant residència implica per als especialistes en formació el desenvolupament de les activitats previstes en el programa de formació corresponent a l'especialitat de què es tracti de manera tutelada i subjecta a les avaluacions que es determinin reglamentàriament.
A aquests efectes, els centres sanitaris o, si s'escau, les unitats docents acreditades per a la formació d'especialistes, a través de la seva comissió de docència, organitzen la formació, en supervisen l'aplicació pràctica i controlen el compliment dels objectius que especifiquen els programes.
Els tutors d'especialistes en formació tenen assignades les responsabilitats d'orientar, guiar, vetllar, organitzar, gestionar, fer el seguiment i avaluar el procés de formació i proposar, si s'escau, mesures de millora del programa de formació dels especialistes en formació assignats.
D'acord amb la Llei 44/2003, de 21 de novembre, d'ordenació de les professions sanitàries, les funcions de tutoria i d'organització de la formació especialitzada són funcions de gestió clínica que han d'avaluar i reconèixer tant el centre sanitari corresponent com el servei de salut i el conjunt del sistema sanitari, de la manera que cada comunitat autònoma determini.
El Reial decret 183/2008, de 8 de febrer, pel qual es determinen i classifiquen les especialitats en ciències de la salut i es desenvolupen determinats aspectes del sistema de formació sanitària especialitzada, desenvolupa aspectes bàsics i fonamentals en el sistema de formació sanitària especialitzada, com els referits a les unitats docents, les comissions de docència, els caps d'estudis, els tutors i els procediments d'avaluació dels residents.
En compliment de les disposicions del dit Reial decret 183/2008, la Comissió de Recursos Humans del Sistema Nacional de Salut va aprovar un Acord pel qual es fixen criteris generals relatius a la composició i les funcions de les comissions de docència, a la figura del cap d'estudis de formació especialitzada, i al nomenament del tutor, fet públic per l'Ordre SCO/581/2008, de 22 de febrer.
Aquest Acord conté els criteris generals relatius a aquestes matèries, que són aplicables de manera comuna en tot el sistema sanitari implicat en la formació d'especialistes en ciències de la salut pel sistema de residència.
L'avaluació i el reconeixement de tutors, en funció dels seus coneixements i experiència en les tasques assistencials, docents i de recerca, com també el grau de compliment dels objectius assistencials, docents i investigadors del centre sanitari en què presten els seus serveis, ha de contribuir a l'objectiu de millora progressiva en la formació integral dels especialistes en formació i, en conseqüència, contribuir també a la millora del sistema sanitari.
Atesa la conveniència de continuar amb el sistema d'acreditació de tutors d'especialistes en formació, escau que el Departament de Salut reguli el procediment d'acreditació de tutors d'especialistes en formació d'especialitats de medicina, farmàcia i infermeria i altres graduats i llicenciats universitaris en l'àmbit de la psicologia, la química, la biologia, la bioquímica i la física, de centres sanitaris acreditats per a la formació d'especialistes en ciències de la salut de la xarxa sanitària de Catalunya.
De conformitat amb el que estableix l'article 39.1 en relació amb el 40.1, ambdós de la Llei 13/2008, del 5 de novembre, de la presidència de la Generalitat i del Govern,
Aquesta Ordre regula el procediment d'acreditació dels tutors d'especialistes en formació de les especialitats de medicina, farmàcia i infermeria i altres graduats i llicenciats universitaris de l'àmbit de la psicologia, la química, la biologia, la bioquímica i la física de centres sanitaris acreditats per a la formació d'especialistes en ciències de la salut de la xarxa sanitària de Catalunya.
2.1 Als efectes d'aquesta Ordre:
a) S'entén per tutor o tutora d'especialistes en formació: l'especialista acreditat de medicina, farmàcia i infermeria i altres graduats i llicenciats universitaris de l'àmbit de la psicologia, la química, la biologia i la física, nomenat per un centre acreditat per a la formació especialitzada, que té assignades les responsabilitats de planificar, gestionar, supervisar i avaluar tot el procés de formació i proposar, si s'escau, mesures de millora del programa de formació dels especialistes en formació.
b) S'entén per acreditació: el reconeixement de l'acció tutorial efectuat pel Departament de Salut a favor d'un o una especialista d'un centre sanitari docent acreditat per a la formació d'especialistes en ciències de la salut de Catalunya.
c) S'entén per centre docent: l'hospital, agrupació d'hospitals, centres de salut, agrupació funcional d'unitats docents, agrupacions territorials docents de recursos sanitaris i altres entitats creades a iniciativa de les comunitats autònomes per a la formació d'especialistes en ciències de la salut, d'acord amb l'article 9.4 del Reial decret 183/2008, de 8 de febrer, pel qual es determinen i classifiquen les especialitats en ciències de la salut i es desenvolupen determinats aspectes del sistema de formació sanitària especialitzada.
d) S'entén per unitat docent: el conjunt de recursos personals i materials, que pertanyen als dispositius assistencials, docents, de recerca o de qualsevol altre caràcter que, amb independència de la titularitat, es considerin necessaris per impartir formació reglada en especialitats en ciències de la salut pel sistema de residència, d'acord amb l'article 4 del Reial decret 183/2008, de 8 de febrer, pel qual es determinen i classifiquen les especialitats en ciències de la salut i es desenvolupen determinants aspectes del sistema de formació sanitària especialitzada.
e) Són òrgan docent col·legiat: les comissions de docència; i òrgan docent unipersonal: els caps d'estudis, tutors, col·laboradors docents, coordinadors docents, caps de les unitats assistencials i personal tècnic de suport a la formació.
f) S'entén per nomenament del tutor o tutora: el que efectua la gerència o l'òrgan directiu de l'entitat titular del centre, respecte als tutors prèviament acreditats, a proposta de la comissió de docència del mateix centre o unitat docent.
g) S'entén per incentiu econòmic individual: el reconeixement econòmic per dur a terme tasques de tutoria efectiva dels especialistes en formació sanitària especialitzada en unitats docents dels centres sanitaris, amb l'avaluació positiva prèvia.
La quantia econòmica d'aquest reconeixement per part del Departament de Salut resta condicionada a les disponibilitats pressupostàries.
Per poder optar a l'acreditació, els professionals ha de complir els requisits següents:
a) Tenir el títol oficial d'especialista en ciències de la salut de l'especialitat en què aspira a exercir la tutoria, o de la que determini la normativa aplicable al sistema de formació sanitària especialitzada en ciències de la salut.
b) Estar en situació de servei actiu en qualsevol dels dispositius integrats al centre o unitat docent, amb una relació laboral estable que asseguri el temps de dedicació i la continuïtat de l'acció tutorial a exercir.
c) Tenir una experiència prèvia mínima assistencial de dos anys desenvolupant una activitat assistencial específica de la seva especialitat, i d'un any d'activitat assistencial, en el mateix centre o unitat docent acreditada.
d) Haver superat la puntuació mínima de 10 crèdits en la valoració del perfil professional, d'acord amb el que disposen l'article 5 i l'annex 3.
e) No ser el o la responsable assistencial de l'especialitat en què es formen els residents de l'especialitat en què aspira a exercir la tutoria.
f) No estar exonerat de l'activitat assistencial per al desenvolupament de tasques de gestió o recerca.
4.1 La sol·licitud d'acreditació l'han de presentar els interessats davant la direcció competent en matèria de planificació i recerca en salut del departament competent en matèria de salut, mitjançant l'imprès normalitzat que figura a l'annex 1.
Els impresos de sol·licitud es faciliten gratuïtament en el Registre de les dependències del Departament de Salut, al carrer de Roc Boronat, 81-95, 08005 Barcelona, i també a la pàgina web http://www.gencat.cat/salut/.
4.2 El document normalitzat de sol·licitud s'ha de presentar acompanyat de la documentació següent:
a) Certificat del cap o la cap d'estudis del centre de formació especialitzada on s'exerceixi l'acció tutorial que acrediti el compliment dels requisits que estableix l'article 3.
Aquest certificat s'ha d'emetre d'acord amb el model recollit a l'annex 2, i amb expressió de la puntuació obtinguda en cada un dels perfils que recull l'annex 3.
b) Declaració responsable dels interessats de comptar amb l'experiència prèvia mínima assistencial de dos anys que requereix l'article 3.c), quan aquesta s'hagi obtingut totalment o parcialment en un centre diferent d'aquell on estan en actiu, d'acord amb el model que figura a l'annex 1.
4.3 Les sol·licituds i els documents preceptius es poden presentar en el Registre de les dependències del departament competent en matèria de salut (carrer Roc Boronat, 81-95, 08005 Barcelona), sens perjudici del dret dels interessats a presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
4.4 La direcció general competent en matèria de planificació i recerca en salut ha d'examinar les sol·licituds presentades juntament amb la documentació adjunta.
Si la sol·licitud no acompleix els requisits establerts o no s'acompanya de la documentació necessària, d'acord amb el que disposa l'apartat 2, s'ha de requerir la persona interessada perquè, en un termini de 15 dies hàbils a comptar de l'endemà de la notificació del requeriment, esmeni la falta o adjunti els documents preceptius.
Transcorregut aquest termini sense que s'hagi esmenat la sol·licitud o presentat la documentació requerida, s'ha d'entendre que es desisteix de la sol·licitud, amb la resolució prèvia a aquest efecte.
Criteris de valoració del perfil professional
5.1 El perfil professional dels aspirants s'avalua mitjançant una valoració curricular conjunta dels perfils que tingui en compte els 5 anys anteriors a la sol·licitud d'acreditació.
Els perfils a valorar són els següents:
5.2 Per cada perfil s'exigeix un mínim de crèdits a assolir globalment i en alguns dels seus criteris s'exigeix també un mínim de crèdits en particular, d'acord amb la puntuació que estableix l'annex 3.
La puntuació total mínima exigible per atorgar l'acreditació és de 10 crèdits.
6.1 Es constitueix la Comissió tècnica d'acreditació, adscrita al Departament de Salut, com a òrgan tècnic de suport per analitzar les sol·licituds presentades, i que elabora la proposta d'acreditació perquè el director o directora competent en matèria de planificació i recerca en salut n'emeti la resolució.
6.2 La Comissió tècnica d'acreditació està integrada per:
a) La presidència, exercida per una persona designada pel director o directora competent en matèria de planificació i recerca en salut o la persona en la qual delegui.
b) La vicepresidència, exercida per qui ocupa la presidència de la Xarxa de Comissions de Docència de Catalunya.
c) Dos experts en l'àmbit de la formació sanitària especialitzada.
S'ha de garantir el caràcter multiprofessional dels vocals.
d) La secretaria, amb veu però sense vot, exercida per un tècnic o tècnica de la direcció general competent en matèria de planificació i recerca en salut.
6.3 Les persones que ocupen les vocalies són nomenades pel director o directora general competent en matèria de planificació i recerca en salut, a proposta del president o presidenta de la Xarxa de Comissions de Docència de Catalunya.
La composició nominal dels membres de la Comissió tècnica d'acreditació es pot consultar a la web del departament competent en matèria de salut.
6.4 La Comissió tècnica d'acreditació pot sol·licitar l'assessorament en les seves tasques d'experts en la matèria objecte d'acreditació, els quals actuen amb veu però sense vot.
6.5 La direcció general competent en matèria de planificació i recerca en salut ha de facilitar el suport tècnic, personal i material necessari per poder dur a terme el procediment d'acreditació.
6.6 El funcionament i el règim d'acords de la Comissió tècnica d'acreditació s'ha d'ajustar a les disposicions generals reguladores del funcionament dels òrgans col·legiats de l'Administració de la Generalitat.
6.7 Els membres de la comissió resten subjectes a les causes d'abstenció i recusació que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.8 Els membres de la Comissió tècnica d'acreditació, així com els experts que s'hi incorporin, poden rebre les dietes i indemnitzacions que els corresponguin d'acord amb la normativa vigent.
6.9 La Comissió tècnica d'acreditació, amb la finalitat d'analitzar les sol·licituds presentades d'acord amb els criteris de valoració establerts en aquest procediment, es reuneix amb una periodicitat trimestral, llevat que el nombre de sol·licituds n'aconsellin la convocatòria amb anterioritat.
7.1 La resolució d'acreditació de tutors d'especialistes en formació de les especialitats de medicina, farmàcia i infermeria i altres graduats i llicenciats universitaris de l'àmbit de la psicologia, la química, la biologia, la bioquímica i la física correspon al director o directora de la direcció general competent en matèria de planificació i recerca en salut del departament competent en matèria de salut, a proposta de la Comissió tècnica d'acreditació.
7.2 El termini màxim en què s'ha de notificar la resolució d'acreditació és de sis mesos, comptadors a partir de la data en què la sol·licitud hagi tingut entrada en el registre del departament competent en matèria de salut.
Exhaurit el termini anterior sense que s'hagi emès resolució o s'hagi requerit l'esmena de la sol·licitud, s'ha d'entendre estimada la sol·licitud d'acreditació per silenci administratiu.
7.3 Contra les resolucions que posen fi al procediment d'acreditació es pot interposar recurs d'alçada davant el conseller o consellera competent en matèria de salut.
L'acreditació, sens perjudici de la subjecció a l'avaluació anual que regula l'article 10, és vigent mentre no es doni alguna de les causes que estableix l'article 11 que en comportin la revocació.
9.1 El nomenament del tutor o tutora l'efectua l'òrgan directiu de la entitat titular del centre o unitat docent, a proposta de la comissió de docència corresponent, entre professionals prèviament acreditats.
El nomenament s'ha de comunicar, en el termini d'un mes, a la direcció general competent en matèria de planificació i recerca en salut del departament competent en matèria de salut.
9.2 En el cas que el tutor o tutora estigui impedit per causa justificada per realitzar la funció tutorial durant més de 4 mesos, s'ha d'adscriure temporalment els seus residents a un altre tutor o tutora acreditat de la unitat docent.
Si no hi ha més tutors acreditats en aquesta unitat docent, la direcció ha de nomenar provisionalment, durant el període d'absència del tutor o tutora acreditat, a un o una especialista de la unitat docent que reuneixi els requisits per poder exercir aquestes funcions.
10.1 L'acreditació atorgada està subjecta a una avaluació anual, amb la finalitat de validar el manteniment de les competències dels tutors, i que és pressupòsit del reconeixement econòmic de l'acció tutorial.
10.2 Per tal d'avaluar l'acreditació atorgada, els centres de formació sanitària especialitzada han de trametre a la direcció competent en matèria de planificació i recerca en salut del departament competent en matèria de salut, abans del 15 de juliol de l'any següent al de l'acció tutorial objecte d'avaluació, un certificat del cap o la cap d'estudis d'acord amb el model que estableix l'annex 4.
10.3 El resultat de l'avaluació del cap o la cap d'estudis pot ser positiu o negatiu, segons si es valida o no es valida el compliment dels requisits.
L'avaluació positiva comporta el manteniment de la plena vigència de l'acreditació per un any més i l'avaluació negativa obre un termini perquè la persona interessada hi presenti al·legacions.
10.4 Anualment, vistos els certificats tramesos d'acord amb l'apartat 2, el director o directora general competent en matèria de planificació i recerca en salut ha d'emetre una resolució d'avaluació de totes les acreditacions atorgades.
En el cas que l'avaluació sigui negativa, la resolució ha d'indicar els motius d'exclusió i és causa de revocació de l'acreditació.
11.1 L'acreditació del tutor o tutora pot ser revocada pel director o directora de la direcció general competent en matèria de planificació i recerca en salut, amb l'informe preceptiu previ i no vinculant de la comissió de docència corresponent, i amb audiència de la persona interessada, quan es verifiqui la concurrència d'algunes de les causes següents:
a) Que el tutor o tutora ha deixat de complir les seves obligacions o ha deixat de reunir les condicions necessàries per continuar desenvolupant la funció de tutoria, de manera que es dificulti la formació adequada dels resident al seu càrrec.
b) Les reiterades avaluacions negatives dels residents subjectes a la tutoria.
c) L'extinció de la vinculació jurídica o contractual amb el centre o unitat docent.
d) La pèrdua o revocació del nomenament efectuat per l'òrgan de direcció del centre o unitat docent
e) L'avaluació negativa acordada a instància del cap o la cap d'estudis, d'acord amb el procediment que estableix l'article 10, o a instància de la direcció general competent en matèria de planificació i recerca en salut.
La revocació de l'acreditació comporta automàticament la revocació del nomenament i la finalització del reconeixement que hi estigui associat.
La reincorporació per al desenvolupament de l'acció tutorial comporta necessàriament la nova acreditació.
Acreditacions i reacreditacions atorgades amb anterioritat a aquesta Ordre
A partir de l'1 de gener de 2014, els tutors d'especialistes acreditats i reacreditats d'acord amb la Resolució del conseller de Salut de 9 de desembre de 2010 per a una especialitat la vigència del programa de la qual hagi finalitzat, i d'acord amb les resolucions de 8 de novembre de 2011 i de 22 de gener de 2013, mantenen la condició d'acreditats sempre que sol·licitin l'inici del procediment d'acreditació que preveu aquesta Ordre en el termini improrrogable d'un mes des de l'entrada en vigor.
Durant la tramitació d'aquest procediment es manté la vigència de l'acreditació, fins que es dicti la resolució corresponent.
La resolució desestimatòria comporta la revocació de l'acreditació i dels drets econòmics que li són inherents.
Les resolucions d'acreditació i de reacreditació de tutors d'especialistes en formació d'especialitats de medicina, farmàcia, química, biologia, bioquímica, psicologia i radiofísica atorgades a l'empara de la convocatòria feta pública per l'Ordre SLT/225/2010, de 24 de març (DOGC núm. 5608, de 15.4.2010) que estiguin vigents per raó de la durada del programa de l'especialitat continuen vigents fins a la data de finalització de la durada de l'especialitat corresponent.
Arribada aquesta data, i als efectes de mantenir la condició d'acreditats, els interessats han de sol·licitar l'inici del procediment d'acreditació previst en aquesta Ordre en el termini improrrogable d'un mes.
Durant la tramitació del procediment es manté la vigència de l'acreditació fins que es dicti la resolució corresponent.
La resolució desestimatòria comporta la revocació de l'acreditació i els drets econòmics que li són inherents.
Sense perjudici d'això, l'1 de gener de 2014 es deixa sense efecte el reconeixement econòmic que preveuen l'article 2.1 de l'Ordre SLT/396/2005, de 28 de setembre, l'article 3.1 de l'Ordre SLT 513/2006, de 26 de setembre, i l'article 3 de l'Ordre SLT/225/2010, de 24 de març, per a l'activitat tutorial que s'exerceixi a partir d'aquesta data.
Aquesta activitat tutorial passa a subjectar-se al sistema de reconeixement econòmic que preveu la disposició final primera d'aquesta Ordre.
Nou sistema de reconeixement econòmic de l'acció tutorial
L'incentiu econòmic que satisfà el Departament de Salut forma part del reconeixement de l'acció tutorial en favor dels tutors dels centres sanitaris docents del sistema sanitari integrat d'utilització pública de Catalunya (SISCAT) i es realitza mitjançant el sistema de pagament de compra de serveis sanitaris que efectua el Servei Català de la Salut.
En tot cas, els recursos corresponents al reconeixement de l'acció tutorial tenen caràcter finalista i s'han de destinar a retribuir els tutors acreditats i nomenats per la gerència o per l'òrgan de direcció corresponent del centres sanitari o unitat docent en funció del nombre de residents.
Aquesta Ordre entra en vigor el dia 1 de gener de 2014.
Barcelona, 20 de desembre de 2013
Sol·licitud d'acreditació dels tutors de formació sanitària especialitzada
Certificat del cap o la cap d'estudis
Criteris per avaluar l'acreditació dels tutors de formació sanitària especialitzada
Certificat del cap o la cap d'estudis.